b'\n_START_ARTICLE_\nSeprakauppa\n_START_PARAGRAPH_\nSeprakauppa oli Suomen etel\xc3\xa4rannikon ja Viron pohjoisrannikon asukkaiden Suomenlahden yli k\xc3\xa4ym\xc3\xa4\xc3\xa4, tavaranvaihtoon perustunutta kauppaa, jonka p\xc3\xa4\xc3\xa4artikkeleina olivat suomalaisten suolasilakka ja virolaisten vilja, etenkin ruis. Ainakin 700 vuotta jatkunut seprakauppa hiipui toiseen maailmansotaan menness\xc3\xa4._NEWLINE_Sepra-sana on ilmeisesti balttilainen laina (liett. sebras "seura, ammattikunta"), ja se viittaa yhdess\xc3\xa4, "seurassa", tehtyyn ty\xc3\xb6h\xc3\xb6n. Sepra-termi tunnetaan Suomessa Suomenlahden rannikolta aina Savon korkeudelle asti._NEWLINE_Seprakaupoissa osapuolet vaihtoivat kesken\xc3\xa4\xc3\xa4n ylij\xc3\xa4\xc3\xa4m\xc3\xa4\xc3\xa4ns\xc3\xa4, jolloin molemmat p\xc3\xa4\xc3\xa4siv\xc3\xa4t voitolle._NEWLINE_Suomenlahden ulkosaarista varsinkin Tyt\xc3\xa4rsaarella ja Suursaarella oltiin aktiivisia seprakaupoissa. Suomen rannikolla seprakauppaa harjoitettiin ep\xc3\xa4yhten\xc3\xa4isell\xc3\xa4 alueella Sipoon saaristosta Koivistoon ulottuneella kaistalla.'